Gandia posiciona la seua oferta turística els 365 dies al mercat britànic
06 novembre 2018

## Gandia posiciona la seua oferta turística els 365 dies al mercat britànic06 novembre 2018Última actualització: 14 juliol 2025

![](../gestion/img/image00001.jpeg)  
  

Gandia posiciona la seua oferta turística els 365 dies al mercat britànic i desperta l'interès d'empreses turístiques en aconseguir la ciutat molt bona reputació pel que fa a qualitat turística i oferta cultural de la destinació. "_Ens hem desplaçat a Londres per treballar, fer negoci i tancar operacions que revertiran directament a Gandia en els pròxims mesos, reafirmant així la nostra aposta pel reposicionament de Gandia en un espai d'excel·lència turística_", segons ha explicat l'alcaldessa **Diana Morant**. "_Són moltes les empreses que, precisament, per la recuperació de la reputació de la marca Gandia s'han interessat per la nostra ciutat i volen treballar el nostre destí_".  
  
L'alcaldessa Diana Morant, al costat de la comitiva desplaçada a Londres, està mantenint reunions amb operadors turístics, agències on line, empreses turístiques, hoteleres i de Big Data a la World Travel Market (WTM) de Londres, la fira més important del món en turisme, amb l'objectiu d'incentivar la venda de la destinació de Gandia en el mercat britànic, el principal mercat internacional de la Comunitat Valenciana, i que produeix els seus desplaçaments fora de la temporada d'estiu. La pretensió és arribar a acords de comercialització i promoció de Gandia com a destinació.  
  
D'aquesta manera, l'alcaldessa de Gandia i la tècnica de Turisme, Olatz Megía, s'han reunit amb Carlos Hernández i Ángela de Lara, representants d'Hosteltur, una revista digital especialitzada en informació turística, per difondre el treball realitzat en matèria turística; amb el responsable de Desenvolupament de Negoci de Transparent, Fernando del Re, una empresa de Big Data; i amb la responsable de Desenvolupament de Negoci de Lastminute, Carola García\-Ariño, per abordar la campanya realitzada en el mercat francès. Així mateix, el dilluns també hi va haver una trobada amb el vicepresident d'Armes-Trasmediterranea, Antonio Armes, per confirmar la nova línia que connectarà amb les Balears la pròxima setmana.  
  
També destaca la reunió amb la directora de Contractació de Broadway Travel, Helen Langhorne, i el cap de producte, Craig Vickors. Broadway Travel és un operador turístic anglès especialitzat en un turisme de qualitat al que li ha cridat l'atenció que Gandia és "_un destí per descobrir_" i que compta amb hotels de qualitat. El sector hoteler de Gandia present a la fira també ha participat en aquesta trobada.  
  
El calendari segueix amb el director d'Estratègia de Minube, Francisco Calleja, i el CEO, Raúl Jiménez; amb el director comercial de Serhs, Joan Quero; amb el director de World2Meet, Pedro Díaz; i amb la directora de Vendes d'Amadeus, Gaëlle Daverio.  
  
Gandia ha acudit a Londres per augmentar la rendibilitat de la destinació i garantir una ocupació regular durant tot l'any. I per primera vegada, l'assistència a una fira internacional es realitza en total aliança col·laborativa entre l'Ajuntament de Gandia, capitanejat per l'alcaldessa, i el sector privat, concretament, Hotels RH, Magic Costa Blanca i Tu & Me Resort. "_Aquest és el camí. Entre tots, estem venent als assistents a la fira que Gandia és una destinació única en el qual es poden viure experiències irrepetibles perquè Gandia representa l'esplendor mediterrani_", ha conclòs Diana Morant.